དེར་འཕགས་པ་སྤྱན་རས་གཟིགས་ཀྱིས་སངས་རྒྱས་རྣམས་ཀྱི་དྲུང་དུ་པུས་མོ་བཙུགས་ཤིང་ཕྱག་གཉིས་ཐལ་མོ་སྦྱར་ཏེ།བདག་གིས་སེམས་ཅན་གཅིག་ཀྱང་མ་ལུས་པ་ཐར་པ་དང་ཐམས་ཅད་མཁྱེན་པའི་གནས་སུ་འགོད་པར་བགྱི།གལ་ཏེ།འགྲོ་བ་སེམས་ཅན་ཐམས་ཅད་ཐར་པ་དང་ཐམས་ཅད་མཁྱེན་པའི་གནས་སུ་མ་བཀོད་པའི་གོང་དུ་རང་ཉིད་ཞི་བ་དང་བདེ་བར་གནས་པའི་བསམ་པ་སྐྱེས་པ་ན།ངས་སངས་རྒྱས་ཐམས་ཅད་བསླུས་པ་ཡིན་པས།མགོ་བོ་ཨ་རྫ་ཀ་ཡི་དོག་པ་བཞིན་ཚལ་བ་བཅུར་གས་པ་དང་།ལུས་པོ་པདྨའི་འདབ་མ་ལྟར་རྣམ་པ་སྟོང་དུ་བྱེ་བར་གྱུར་ཅིག་ཅེས་སྙིང་རྗེས་དམ་བཅའ་དང་བདེན་ཚིག་སྨོན་ལམ་མཛད་པ་རེད།དེ་ནས་དམྱལ་བ་སོགས་སེམས་ཅན་སྡུག་བསྔལ་གྱིས་མནར་བའི་གནས་མང་པོར་ཕེབས་ནས་གང་ལ་གང་འདུལ་གྱི་མཛད་པ་བརྗོད་ལས་འདས་པ་བསྐྱངས་པ་དང་།བོད་དུ་བྱོན་པའི་ཚེ།སྟོད་མངའ་རིས་སྐོར་གསུམ་རྫིང་གི་ཚུལ་ལྟ་བུ་དང་།བར་གྱི་དབུས་གཙང་རུ་བཞི་ནི་ཡུར་བ་ལྟ་བུ།སྨད་ཀྱི་མདོ་ཁམས་སྒང་དྲུག་ཞིང་ལྟ་བུར་ཆགས་ཤིང་།དེ་ཀུན་ཆུ་ཡི་རྒྱ་མཚོར་གྱུར་པའི་ནང་དུ་མཐའ་ཡས་པའི་སྲོག་ཆགས་མང་པོ་སྡུག་བསྔལ་ཆེན་པོའི་ངང་གནས་པ་གཟིགས་པས།དེ་དག་ལ་ཡིག་དྲུག་གི་ཆོས་བསྟན་ནས་མ་འོངས་གདུལ་བྱར་འགྱུར་བར་བྱིན་གྱིས་བརླབས།དེ་ནས་ད་ལྟའི་ཕོ་བྲང་པོ་ཏ་ལ་ཆགས་ཡུལ་བོད་ཀྱི་ཡུལ་དབུས་དམར་པོ་རིའི་རྩེ་མོར་ཕེབས་ནས་གཟིགས་པས།ཡུལ་གྱི་མཐིལ་ཀུན་ཆུས་གང་བའི་ནང་སྡུག་བསྔལ་གྱིས་མནར་བའི་སྲོག་ཆགས་མང་པོ་གནས་པ་དང་།ས་བབས་མཐོ་སའི་ལོགས་སུ་མུན་པ་འཐིབས་འདྲའི་ནགས་ཚལ་སྟུག་པོས་ཡོངས་སུ་གང་བའི་ནང་ཁྲོ་ཞིང་གཏུམ་པའི་གཅན་གཟན་སྣ་ཚོགས་ཕན་ཚུན་གསོད་རེས་བྱེད་པ་དང་།ལྷག་པར་ལྷ་སའི་འོ་ཐང་གི་མཚོ་ནི་དམྱལ་བའི་སྒོ་ཡིན་པ་དང་།དེའི་ནང་སེམས་ཅན་གྲངས་མེད་སྡུག་བསྔལ་དྲག་པོས་མནར་བ་གཟིགས་པས།སྙིང་རྗེ་ཤུགས་དྲག་སྐྱེས་པའི་ཤུགས་ལས་སྤྱན་གཡས་གཡོན་གཉིས་ལས།སྤྱན་ཆབ་ཀྱི་ཐིགས་པ་རེ་རེ་ལྷུང་བ་དེ།ཇོ་མོ་ཁྲོ་གཉེར་ཅན་དང་རྗེ་བཙུན་སྒྲོལ་མར་གྱུར་ནས།བུ་ཁྱོད་མཐའ་འཁོབ་འགྲོ་རྣམས་འདུལ་བ་ལ།སྒྱིད་ལུག་སྡུག་བསྔལ་ལྡན་པར་མ་བྱེད་ཅིག།ཁོ་མོ་གཉིས་ཀྱིས་འགྲོ་དོན་གྲོགས་བྱེད།།ཅེས་གསུངས་ཏེ།སྤྱན་གཉིས་ལ་སླར་ཡང་ཐིམ།དེ་ནས་དམྱལ་མཚོའི་དབུས་སུ་ཕེབས་ནས་ཡིག་དྲུག་གི་ཆོས་བཤད་དང་།ཐུགས་སྨོན་གནང་བའི་མཐུ་ལས།དམྱལ་བའི་སེམས་ཅན་དེ་རྣམས་ཀྱི་སྡུག་བསྔལ་ཞི་ཞིང་།ཐར་པའི་ལམ་དུ་འཁོད་པ་མ་ཟད།འཁོལ་བཞིན་པའི་མཚོ་ཚ་པོ་དེ་ཡང་ཞི་ནས་བསིལ་བར་གྱུར།དེ་ཙམ་མ་ཟད་ཀོང་ཡུལ་མཐིལ་གྱི་ཆུ་བརླག་ཅེས་བྱ་བའི་ཟོམ་ཁ་ཕྱེ་བས་བོད་ཡུལ་རུ་བཞི་ཆུ་ཡིས་གང་བ་ཐམས་ཅད་དེར་ཐིམ་ཞིང་།ཆུ་གཞན་དག་ཀྱང་དེ་བཞིན་ཐིམ་པས།བོད་ཡུལ་གྱི་བཀོད་པ་གསལ་བར་དོད་པ་སྟེ།སྟོད་ཀྱི་མངའ་རིས་སྐོར་གསུམ་ཤ་རྐྱང་རི་དྭགས་གླིང་དང་།བར་གྱི་དབུས་གཙང་རུ་བཞི་སྟག་གཟིག་གཅན་གཟན་གླིང་།སྨད་ཀྱི་མདོ་ཁམས་སྒང་དྲུག་འདབ་ཆགས་བྱ་ཡི་གླིང་དུ་གྱུར།འཕགས་པ་སྤྱན་རས་གཟིགས་ཀྱིས་དེ་དག་ཀུན་ལ་ཐབས་ཚུལ་དུ་མའི་སྒོ་ནས་ཆོས་བསྟན་ཏེ་སེམས་ཅན་དཔག་ཏུ་མེད་པ་ཐར་པ་དང་ཐམས་ཅད་མཁྱེན་པའི་གནས་སུ་བཀོད།དེ་ལྟར་དུས་ཡུན་རིང་པོའི་བར་དུ་ཐབས་ཤེས་དུ་མའི་སྒོ་ནས་སེམས་ཅན་རྣམས་སྨིན་གྲོལ་གྱི་གནས་སུ་འགོད་སྐབས།ངལ་དུབ་ཆེན་པོ་བྱུང་བ་དེ་སེལ་ཕྱིར།འཛམ་གླིང་གི་ལྷོ་ཡི་ཕྱོགས་གྲུ་འཛིན་རི་བོར་ཕེབས་ནས་སེམས་ཉིད་ངལ་གསོའི་ཏིང་འཛིན་ལ་རོལ།